Spanja tipprepara għal temperaturi rekord hekk kif il-mewġa ta' sħana tintensifika Ritratt: EPA Spanja qed tistenna li tikser ir-rekords u tirreġistra l-iktar ġurnata sħuna kawża tal-mewġa ta' sħana preżenti. Spanja qed tħejji għal temperaturi għoljin, b'din il-mewġa ta' sħana li se tkompli matul tmiem il-ġimgħa. Il-mewġa ta' sħana, li bdiet nhar l-Erbgħa, hija mbassra li ddum sa mill-inqas it-Tnejn, b'temperaturi bejn 5°C u 10°C aktar mill-medja fil-parti l-kbira tal-kontinent Spanjol. F'Sevilla, it-temperaturi diġà laħqu 43°C u huma mistennija li jibqgħu jogħlew. Huwa mbassar li t-temperaturi jkunu madwar 45°C f'partijiet tal-pajjiż f'dak li hu mistenni li jkun l-iktar jum sħun tas-sena. Wieħed għad irid jara jekk l-ogħla temperatura rreġistrata minn meta bdew il-metodi ta' kejl moderni tinqabiżx. Dak ġie stabbilit fl-2017 meta t-temperaturi laħqu 47.3°C fir-reġjun ta' Cordoba. Fil-provinċja ta' Granada, fejn it-temperatura laħqet l-40°C sa nofsinhar, ftit nies ħarġu barra. Dominic Roye, xjenzat dwar il-klima fl-Università ta' Santiago de Compostela, qal li l-mewġa ta' sħana li qed nesperjenzaw issa hija estrema ħafna, u minkejja li bosta nies qed jgħidu li hija normali peress li ninsabu fis-sajf, qal li mhux normali li t-temperaturi jkunu daqshekk għoljin. Qal li iktar ma' tkun sħana intensa, iktar ikun għoli r-riskju ta' mortalità.